ऋग्वेद दा नौमा मण्डल सबूरें गै सोमरस दा बखान करदा ऐ। उसदा पैह्‌ला गै मैतर “स्वादिष्या मदिष्टया पवस्व सोम धारया” (9-1-1) स्वादिष्ट-मदिष्ट धारें च पौने आले सोम दे सोआदा लेई आए दा ऐ। ओदी ते पैह्‌ली गै धार मिट्‌ठी लगदी ऐ, “प्र धारा मध्वो अग्रियो” (9-7-2), ते ओदे जीह्‌बा कन्नें छोंह् दे गै बानी खु’ल्ली जन्दी ऐ, “प्र युजो वाचो अग्रियो” (9-7-3) फिरी ओ कवि दे मनै च ते ओदे काव्य च बासा बनाई लैंदा ऐ, “परि यत् काव्या कविर्नु्म्णा वसानो अर्षति”(9-7-4), जेदे चा मधु ते ऊर्मी टपकदे न, “मध्व: पवन्त ऊर्मय:”(9-7-8)। तां गै ऋग्वेद दा मैंत्रद्रश्टा कवि आखदा ऐ, “चक्षुश्चित् सूर्ये सचा, कवेरपत्यमा दुहे”(9-10-8), जियां कुतै सूरजा च अक्खीं जाई लग्गन, मेरा कवि सोम दे गुणें गी दोही लैंदा ऐ ते फिरी विप्रजन ओदा गान करदे न, “विप्रमभि प्र गायत”(9-13-2)।